ซิตี้แบงก์เตรียมแผนขยาย20สาขา
ซิตี้แบงก์&nbsp; เจาะลูกค้ารายย่อย เตรียมแผนขยาย 20 สาขา ภายในปี 2555
13 ม.ค. 2554

ซิตี้แบงก์  เจาะลูกค้ารายย่อย เตรียมแผนขยาย 20 สาขา ภายในปี 2555
นายปวิณ รอดลอยทุกข์ ผู้อำนวยการฝ่ายบุคคลธนกิจ ธนาคารซิตี้แบงก์ กล่าวว่า ธนาคารมีแผนจะขยายสาขาเพิ่ม 2 สาขา ภายในปีนี้ หลังได้รับการอนุมัติให้ดำเนินธุรกิจธนาคารอย่างเต็มรูปแบบจากธนาคารแห่งประเทศไทย โดยมีลูกค้ากลุ่มเป้าหมายเป็นกลุ่มนักธุรกิจและพนักงานเงินเดือน 
สำหรับผลิตภัณฑ์หลักของธนาคารจะยังเน้นไปที่กลุ่มสินเชื่อบุคคลและบัตรเครดิต นอกจากนี้ธนาคารยังมีแผนจะขยายสาขาเพิ่มเป็น 20 สาขา ในปี 2555 ซึ่งเป็นไปตามเกณฑ์ของธนาคารแห่งประเทศไทยอนุญาตให้ธนาคารต่างชาติดำเนินธุรกิจในไทย
"ในปีหน้า เราจะเพิ่มสาขาอีก 17 สาขา เพื่อให้มีสาขาครบ 20 สาขา ตามเกณฑ์ที่ธปท.อนุญาต ที่ผ่านมาเรามีแผนจะขยายสาขามาโดยตลอด แต่สถานการณ์ในปัจจุบันถือว่าเอื้ออำนวยที่สุด เพื่อให้เราจะมีกลุ่มลูกค้ารายย่อยเพิ่มขึ้น" นายปวิณ กล่าว
นายฮาเรน ชาห์ ผู้อำนวยการและนักกลยุทธ์การลงทุนอาวุโส บริการบริหารความมั่งคั่ง ซิตี้เอเชียแปซิฟิก กล่าวว่า แม้เศรษฐกิจไทยในปีนี้จะเติบโตในอัตราที่ลดลง แต่คาดว่าในปี 2555 จะสามารถกลับมาเติบโตได้ดีอีกครั้ง พร้อมคาดว่าอัตราดอกเบี้ยไทยในปีนี้จะปรับตัวขึ้นไปอยู่ที่ระดับ 3 % ซึ่งจะส่งผลให้ค่าเงินบาทแข็งค่าขึ้น 6% 
อย่างไรก็ตาม เชื่อว่าไทยจะไม่พบกับปัญหาเงินสั้นในระยะสั้น แต่มีความเสี่ยงที่อัตราเงินเฟ้อจะเพิ่มขึ้นในช่วงปลายปีนี้